Organisasies kan nie appelleer oor Afrikaans op TukkiesDie Skip (Universiteit van Pretoria) Foto: AfriForum Jeug Solidariteit, AfriForum en AfriForum Jeug is in kennis gestel dat hulle nie kan appelleer teen ŉ hofuitspraak oor die uitfasering van Afrikaans as onderrigtaal by die Universiteit van Pretoria (UP) nie. Die Pretoria-hooggeregshof het in Desember 2016 beslis ten gunste van die universiteit se nuwe taalbeleid om slegs Engels as primêre onderrigtaal aan die universiteit te gebruik. Die verlof tot appèl is in Maart vanjaar in die Noord-Gautengse hooggeregshof gereserveer, hangende die appèlhof in Bloemfontein se uitspraak in dieselfde organisasies se saak teen die bestuur van die Universiteit van die Vrystaat (UV) oor hul nuwe taalbeleid. Die appèlhof het later in Maart ten gunste van die UV beslis waarin Afrikaans ook as onderrigtaal uitgefaseer word. “Die organisasies bly van mening dat die UP se nuwe taalbeleid op ’n growwe skending van Afrikaanse studente se grondwetlik erkende taalregte neerkom en indruis teen gesonde opvoedkundige beginsels, soos toegang tot moedertaalonderrig,” het Anton van der Bijl, hoof van die arbeidshofafdeling, gesê. Hy het gesê die regspan van die organisasies sal die uitspraak oor die weiering van verlof tot appèl bestudeer en aan die hand daarvan oor verdere optrede in dié saak besluit. “Omdat die beskerming en handhawing van studente se reg tot Afrikaanse onderrig vir Solidariteit en AfriForum ’n prioriteit bly, duur gesprekke met internasionale forums en kenners voort met die oog daarop om die stryd vir die beskerming van dié reg ook in die internasionale arena aan te pak. Tegelykertyd word alternatiewe Afrikaanse studiegeleenthede ook in die privaatsektor ontwikkel,” het hy bygevoeg.